次韻蘇養直寄黄元功
作者：汪藻
朝代：宋

paragraphs: 男兒當騎生馬駒，不但詞賦凌三都。
願從北地傅介子，西吞青海東元菟。
一行作吏不稱意，人間險過宫亭湖。
黄郎里中同隊魚，十年太學隨諸儒。
春風不作霄漢夢，秋雨漫肥瓜芋區。
一身長寄白鷗境，千字快掃青松腴。
風埃空憶大梁别，尺書不到雲泉居。
似聞騏驥尚伏櫪，饑鷹未飽誰能呼。
清江上有仙人廬，何時十幅西風蒲。
與君杖屨日來往，濁醪可解饑寒劬。